รมว.ศธ. พอใจผลงาน 4 ปีที่ผ่านมาของกระทรวงศึกษาธิการโดยเฉพาะการสร้างธรรมาภิบาลในวงการศึกษา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยว่า การแถลงผลงานในรอบ 4 ปีของกระทรวงศึกษาธิการ (ศธ.) รู้สึกพอใจภาพรวมการทำงานของข้าราชการและผู้บริหารทุกองค์กร หลักฯ เพราะทุกคนได้ดำเนินงานภายใต้แผนยุทธศาสตร์ชาติ 20 ปีของรัฐบาล ซึ่งขอให้คะแนนการทำงานของทุกคนเกิน 5 คะแนนเต็ม 10 โดยเฉพาะคูปองพัฒนาครูให้ 9 คะแนน เพราะถือเป็นการเปลี่ยนแปลงการพัฒนาครูครั้งใหญ่ และอีกเรื่องสำคัญที่พอใจอย่างมากคือการสร้างธรรมาภิบาลให้เกิดขึ้นในวงการศึกษา โดยยุคนี้เป็นยุคที่ได้สะสางปัญหาการทุจริตมากที่สุดยุคหนึ่ง        ด้านนายการุณ สกุลประดิษฐ์ ปลัดกระทรวงศึกษาธิการ (ศธ.) เปิดเผยว่า ที่ผ่านมาทุกองค์กรหลักฯได้ดำเนินโครงการตามแผนยุทธศาสตร์ชาติ 20 ปี โดยในส่วนของสำนักงานส่งเสริมการศึกษานอกระบบและการศึกษาตาอัธยาศัย (กศน.) ได้มีกิจกรรมลูกเสือจังหวัดชายแดนใต้ พัฒนาลูกเสือจิตอาสาเพื่อสร้างความสามัคคีในพื้นที่ จัดทำหลักสูตรอิสลามศึกษาประจำมัสยิด หลักสูตรแกนกลางสถาบันศึกษาปอเนาะ เพื่อเป็นแนวทางในการจัดการศึกษาอิสลามศึกษา        ขณะที่นายสุเทพ ชิตยวงษ์ เลขาธิการคณะกรรมการการอาชีวศึกษา (กอศ.) กล่าวว่า สำนักงานคณะกรรมการการอาชีวศึกษา (สอศ.) ได้ดำเนินการขับเคลื่อนการจัดการอาชีวศึกษาโดยร่วมมือกับทุกภาคส่วนโดยเฉพาะภาคเอกชนเพื่อผลิตและพัฒนากำลังคนให้สอดคล้องกับความต้องการของภาคอุตสาหกรรมและสถานประกอบการล้อมเน้นยกระดับคุณภาพวิชาชีพให้มีประสิทธิภาพตอบสนองนโยบายของรัฐบาลในการขับเคลื่อนเศรษฐกิจของประเทศ เช่น การจัดโครงการอาชีวะศึกษาประชารัฐจังหวัดใช้แดนภาคใต้ การแก้ไขปัญหาทะเลาะวิวาทของนักเรียนนักศึกษา การจัดตั้งศูนย์ประสานงานการผลิตและพัฒนากำลังคนอาชีวศึกษา การพัฒนาความร่วมมืออาชีวศึกษากับประเทศที่มีศักยภาพสูงให้มีมาตรฐานสากล การเพิ่มสถานศึกษาที่จัดการศึกษาในรูปแบบทวิภาคี รวมถึงการยกระดับมาตรฐานอาชีวสู่สากล นอกจากนี้จะตั้งเป้าเพิ่มผู้เรียนสายอาชีพในปี 2562 ให้ได้ร้อยละ 45 จากเดิมปี 2561 ร้อยละ 40